Er man rigtigt fly-glad, så var Blokhus Strand et godt sted at være søndag. Her kunne man nemlig se alt fra propelfly til veteranfly og såkaldte gyrokoptere både lande og lette i strandkanten ved den nordjyske ferieby. Arrangementet Blokhus Fly-In er arrangeret af Erhvervsforeningen Destination Blokhus og trækker hvert år flere tusinde gæster til vestkysten. I år kunne publikum se nærmere på 18 forskellige fly, ligesom de kunne få gode råd og røverhistorier fra piloterne. Alderspræsidenten i feltet af piloter er 78-årige Evald Bank fra Ringsted, der er med til Blokhus Fly-In for tredje gang. - Jeg har aldrig villet andet end at flyve. Fra jeg var 6 år gammel, har jeg altid sagt, at jeg skulle være flyver, når jeg bliver stor. Og jeg har aldrig ændret mening, smiler den erfarne pilot. Evald Bank har fløjet i 60 år, og ankommer i dag til det nordjyske i en Cessna 182M Skylane fra 1969. - Hun er jo efterhånden en ældre dame, men når jeg synes, den er lidt halvgammel, så trøster jeg mig med, at det år, hvor den rullede ud fra fabrikken, begyndte jeg hos SAS efter at have fløjet jetjagere og propelfly i flyvevåbenet i seks år - og så er den jo pludselig ny, griner Evald Bank. Perfekte forhold Sidste år måtte arrangørerne aflyse det imponerende event da vejret gjort det sikkerhedsmæssigt umuligt at lande på stranden, men i år bragede solen ned på de cirka 10.000 besøgende, der igen fik fornøjelsen af de flotte fly. - Det er noget helt unikt at få lov til at lande her på stranden, så det har altid været noget, der fik mennesker herned, og når vejret er så godt som i dag, så hjælper det også, fortæller, Jannie Ratke, der er eventansvarlig ved Blokhus Fly-In. Også den rutinerede Evald Bank er tilfreds med forholdene. - Vejret de sidste par dage har været perfekt. Sandet er først blevet skyllet godt igennem af havet, og så er der kommet en masse regnvand til at tætne det bagefter, så der ikke er noget sandfygning, fortæller han. - I luften er man fri og vægtløs Der er ingen tvivl om, at 78-årige Evald Bank har fløjet en hel del gennem sit liv. Alligevel er det ikke noget, han frivilligt stopper med. - Det er pragtfuldt! Man føler sig fri og vægtløs, og man kan bevæge sig som fuglene, når man flyver, siger han. Det er lægerne, der styrer, om Evald fortsat er fit nok til at flyve, men én ting er helt sikkert: Du stopper ikke af dig selv? - Nej, det gør jeg nok ikke. Jeg skal have det at vide af en eller anden, smiler han.

Opsummering:
Tusindvis af mennesker var i dag stimlet sammen langs den midlertidige landingsbane på stranden i Blokhus for se det årlige event Blokhus Fly-In.